Cockta

Cockta je nealkoholický sýtený nápoj vyrábaný v Slovinsku.
Jeho chuť tvorí výťažok z 11 rôznych bylín (najmä šípky), citrónu a pomaranča. Neobsahuje kofeín, ani kyselinu fosforečnú.

História
Vznik
Cockta vznikla začiatkom 50. rokov minulého storočia, keď vedenie spoločnosti Slovenijavino prišlo s nápadom vyrobiť originálny osviežujúci slovinský nápoj, ktorý by dokázal konkurovať podobným dovážaným nápojom. A tak chemický inžinier Emerik Zelinka, zamestnanec výskumných laboratórií spoločnosti Slovenijavino, vytvoril nápoj využívajúci miestne byliny, pričom sa snažil vytvoriť originálny nápoj namiesto toho, aby napodobňoval obdobné zahraničné nápoje.

Zelinka a jeho tím bol úspešný, a tak sa zrodila Cockta s novou chuťou zmesi jedenástich rôznych bylín. Jednou z nich, ktorá prispieva k jeho známej a charakteristickej aróme, je šípka, ktorá sa predtým používala len počas chrípkovej sezóny na výrobu šípkového čaju.

Nárast obľúbenosti
Rozvoj a propagácia nového produktu Cockta bol v tých časoch jedným z prvých trhových projektov. Marketingová kampaň bola veľmi starostlivo pripravená, vzniklo veľa návrhov, nakoniec niekoľko študentov architektúry navrhlo logo pomocou skromného výberu písma, ktoré mali vtedy k dispozícii. Navrhli aj charakteristickú fľašu podľa vtedajšieho dizajnu pivných fliaš, kartónové obaly a dodávkové vozidlá.

Mnoho starších Slovincov si ešte pamätá na reklamné plagáty, na ktorých bola opálená mladá žena s copom a modrými očami, držiaca v ruke fľašu nového tajomného nápoja. Cockta bola predstavená verejnosti po prvýkrát v 8. marca 1953 pri tradičnej medzinárodnej súťaži v skokoch na lyžiach v Planici. Od tej doby boli Planica a Cockta vzájomne spájané viac než päťdesiat rokov.

Prvý rok po uvedení Cockty bolo len v Slovinsku predaných cirka 4 milióny fliaš. Prvých 14 rokov dosahovala Cockta 25% rast ročného obratu. Nápoj sa stal tiež jedným z prvých vývozných produktov z Juhoslávie, keď sa začal predávať v Holandsku. V 60. rokoch sa ale jeho výroba znížila z dôvodu, že sa juhoslovanský trh otvoril a následne prišli zahraničné značky. V reakcii na to sa nápoj začal plniť aj do litrových fliaš a zároveň sa posilnila reklamná kampaň so sloganom »Cockta - pijača naše in vaše mladosti« (Cockta - nápoj našej i vašej mladosti), čo malo za následok rast spotreby a koncom 70. rokov aj rekordný ročný predaj okolo 37 miliónov litrov Cockty.

Medzi rokmi 1983 až 1994 predaj prudko klesol, k čomu pomohli aj vonkajšie vplyvy a rozpad Juhoslávie a tým zmenšenie trhu. Avšak v roku 1996 začala firma Slovenijavino s nostalgickou reklamnou kampaňou, čo opäť spustilo rast predaja.

Súčasnosť
V roku 2000 bola značka Cockta odkúpená spoločnosťou Kolinska, dnes známou ako DrogaKolinska d.d., ktorá opäť začala so silnou reklamnou kampaňou, nesúcou sa opäť v nostalgických tónoch. V roku 2001 sa značka vrátila na bývalé juhoslovanské trhy.

V roku 2004 sa začala plniť aj do 3,3 dcl fliaš, v roku 2005 sa začala vyrábať umelo sladená Cockta light a do tretice sa predáva Cockta Blondie s príchuťou pomaranča.

Slogany
 1980 - Pijača naše in vaše mladosti (Cockta - nápoj našej i vašej mladosti)
 1983 - Še vedno najboljša (Stále najlepšia)
 2001 - Prve ne pozabiš nikoli (Nikdy nezabudneš svoju prvú)
 2002 - Cockte pogrešam (Cockta mi chýba, no foneticky to znamená Chýbaš mi veľmi)
 2005 - Ješ MaxCards, Spiš MaxCards, Piješ Cockto! (Ješ MaxCards, Spíš MaxCards, Piješ Cocktu!)
 Brez kofeina - brez kisline - brez heca! (Bez kofeínu - bez kyseliny - bez žartu!)

Externé odkazy
 Domáca stránka Cockty
 Popis a história Cockty 

Zdroje


Kategória:Nealkoholické nápoje
Kategória:Kolové nápoje